Väistyvä presidentti Barack Obama saa Elinkeinoelämän Valtuuskunnan johtajan blogikirjoituksessa pyyhkeitä erityisesti ulkopolitiikan saralta.

Rakastettu presidentti Barack Obama piti viime yönä Suomen aikaa viimeisen puheensa Yhdysvaltain presidenttinä. Puhetta on kuvattu tunteikkaaksi ja monissa kirjoituksissa Obamaa on muisteltu lämpimin sanoin.

Ulkopoliittisen instituutin Mika Aaltola arvioi tuoreeltaan, että Obama suoriutui puheestaan samaan tapaan moitteettomasti kuin presidentinkausistaan. Elinkeinoelämän Valtuuskunnan johtaja Matti Apunen sen sijaan toteaa blogissaan Aaltolan arvion kuultuaan mietittyään, ovatko he seuranneet samaa tyyppiä.

Katso Obaman osoittamat sanat vaimolleen Michellelle alla olevalta videolta.

Apusen mukaan Obamaa rakastettiin maailmalla, koska tämä oli kaunopuheinen esiintyjä, kansan ymmärtäjä ja suuri kansainvälinen diplomaatti. Hän ei kirjoituksessaan kiistä ensimmäistä näistä määreistä, mutta toteaa, että muissa suhteissa Obama oli järkyttävän huono presidentti.

Matti Apunen arkistokuvassa.­

– Obaman jämäkkä lupaus sulkea Guantanamon vankileiri ei toteutunut, koska ”vangeille ei ole löytynyt turvallista paikkaa muualta”. Kuinka monelle republikaanipresidentille olisi annettu yhtä armelias ulospääsy kiusallisesta tilanteesta? Apunen kysyy.

”Jätti jälkeensä geopoliittisen sotkun”

Pyyhkeitä Obama saa Apuselta erityisesti ulkopolitiikan osalta. Apunen huomauttaa, että Obama lupasi pehmentää Isisin ja riisua al-Qaidan aseista sekä palauttaa tasapainon Aasian ja Tyynenmeren alueelle.

– Kuten uutisista lähes päivittäin näemme, projekti jäi kesken. Tulos: Kiina militarisoi täyttä häkää Etelä-Kiinan merta. Filippiinit on avoimesti kallellaan Venäjään ja Kiinaan, ja maan kauhugalleriapresidentti Rodrigo Duterte solvaa Yhdysvaltoja tyylillä, joka on peräisin räkälän vessasta, Apunen kirjoittaa.

Obaman puhe päättyi sanoihin ”Yes we can. Yes we did.” Katso se alta.

Lisäksi Venäjä on palannut Lähi-itään, Krimille ja Itä-Ukrainaan. Myös Syyrian tilanne jäi täysin auki.

– Professori Niall Ferguson tiivistää Foreign Policy -lehdessä, että Obama jätti jälkeensä tulevien siivottavaksi mittavan geopoliittisen sotkun. Se on suhteellisen oikea arvio.

”Vähemmän kaunopuheista koheltamista”

Apunen nostaa blogissaan pöydälle myös Yhdysvaltojen sisäisen teeman, jolla ensi viikolla presidentiksi nouseva Donald Trump ratsasti presidentinvaaleissa: lupauksen vahvistaa rasismisyytösten ja väkivaltaisten hyökkäysten kohteena olevan poliisin toimintaedellytyksiä ja arvostusta.

Arkistokuva presidentti Obamasta.­

Apunen mainitsee samassa yhteydessä myös hakkerointikohun.

– Obama lupasi vahvistaa kyberturvallisuutta, mutta hänen oman puolueensa sähköpostit hakkeroitiin.

Hän korostaa kuitenkin kirjoituksensa päätteeksi, ettei kirjoituksessa ole kysymys Trumpin puolustuspuheesta.

– Toivon, että tulevina vuosina Yhdysvaltain ulkopolitiikka sisältää vähemmän kaunopuheista koheltamista, mutta pelkään että toiveeni toteutuu vain kaunopuheisuuden osalta.